CELEX: 62012TN0192
Language: el
Date: 2012-05-02 00:00:00
Title: Υπόθεση T-192/12: Προσφυγή της 2ας Μαΐου 2012 — PAN Europe κατά Επιτροπής

30.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 194/26
            
         Προσφυγή της 2ας Μαΐου 2012 — PAN Europe κατά Επιτροπής
   (Υπόθεση T-192/12)
   2012/C 194/43
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Pesticide Action Network Europe (PAN Europe) (Βρυξέλλες, Βέλγιο) (εκπρόσωπος: J. Rutteman, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει ότι η απόφαση της Επιτροπής της 9ης Μαρτίου 2012, με την οποία απορρίφθηκε ως απαράδεκτη η αίτηση της προσφεύγουσας για εσωτερική επανεξέταση, είναι αντίθετη προς τον κανονισμό (ΕΚ) 1367/2006/ΕΚ (1) και τη Σύμβαση σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (Σύμβαση του Århus),
            
         
               —
            
            
               να ακυρώσει την απόφαση της Επιτροπής της 9ης Μαρτίου 2012,
            
         
               —
            
            
               να υποχρεώσει την Επιτροπή να προχωρήσει σε επί της ουσίας εκτίμηση της αιτήσεως εσωτερικής επανεξετάσεως εντός προθεσμίας που θα της τάξει το Γενικό Δικαστήριο, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει δύο λόγους.
   
               1)
            
            
               Με τον πρώτο λόγο ακυρώσεως, η προσφεύγουσα διατείνεται ότι η καθής έκρινε εσφαλμένως ότι η προσφεύγουσα δεν πληρούσε τις προϋποθέσεις νομιμοποιήσεως του άρθρου 11 του κανονισμού (ΕΚ) 1367/2006, καθόσον η προσφεύγουσα υφίστατο ήδη επί χρονικό διάστημα άνω της διετίας, όταν υπέβαλε την αίτησή της εσωτερικής επανεξετάσεως.
            
         
               2)
            
            
               Με τον δεύτερο λόγο ακυρώσεως, η προσφεύγουσα υποστηρίζει ότι ήταν εσφαλμένη η κρίση της καθής ότι ο εκτελεστικός κανονισμός (ΕΕ) 1143/2011 (2) δεν μπορεί να θεωρηθεί διοικητική πράξη κατά την έννοια του άρθρου 10 του κανονισμού (ΕΚ) 1367/2006, όπως ορίζεται στο άρθρο 2, παράγραφος 1, στοιχείο ζ', του κανονισμού αυτού, διότι η απόφαση περί εγκρίσεως της δραστικής ουσίας prochloraz είναι επαρκώς ατομική ως προς το περιεχόμενο και τα αποτελέσματά της ώστε να συνιστά διοικητική πράξη κατά την έννοια του άρθρου 10, παράγραφος 1, του κανονισμού (ΕΚ) 1367/2006.
            
         
      (1)  Κανονισμός (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ L 264, σ. 13).
   
      (2)  Εκτελεστικός κανονισμός (ΕΕ) 1143/2011 της Επιτροπής, της 10ης Νοεμβρίου 2011, για την έγκριση της δραστικής ουσίας prochloraz, σύμφωνα με τον κανονισμό (ΕΚ) 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) 540/2011 της Επιτροπής και της απόφασης 2008/934/ΕΚ της Επιτροπής (ΕΕ L 293, σ. 26).